แบงก์เกียรตินาคินควบรวมบล.ภัทร
ธนาคารเกียรตินาคิน(KK) ประกาศควบรวมกิจการกับบริษัทหลักทรัพย์(บล.)ภัทร  โดยขอให้ตลาดหลักทรัพย์หยุดพักการซื้อขายหุ้นในภาคเช้าวันที่ 9 ธ.ค.นี้
9 ธ.ค. 2554

ธนาคารเกียรตินาคิน(KK) ประกาศควบรวมกิจการกับบริษัทหลักทรัพย์(บล.)ภัทร  โดยขอให้ตลาดหลักทรัพย์หยุดพักการซื้อขายหุ้นในภาคเช้าวันที่ 9 ธ.ค.นี้
หลังจากราคาหุ้น KK  และ บริษัททุนภัทร(PHATRA) ซึ่งเป็นผู้ถือหุ้นใหญ่บล.ภัทร ปรับตัวขึ้นมาแรง สำหรับการซื้อขายหุ้นของวันที่ 8 ธ.ค. นี้  จากกระแสข่าวว่าจะมีการควบรวมกิจการ  และแล้วก็เป็นความจริง โดยคณะกรรมการ KKมีนัดจะประชุมกันวันนี้ และธนาคารจะดำเนินการแจ้งข้อมูลดังกล่าวให้ตลาดหลักทรัพย์ฯ ผู้ถือหุ้น และผู้ลงทุนทั่วไปทราบในเวลาประมาณ 12.00 น.  ทั้งนี้กระแสข่าวที่ออกมา สถาบันการเงินทั้งสองแห่งจะควบรวมกิจการ โดยใช้วิธีการแลกหุ้นหรือสวอปหุ้นกัน  เหตุผลใหญ่เพื่อให้ทั้งสองแห่งสามารถแข่งขันได้ดียิ่งขึ้น โดยเฉพาะธุรกิจหลักทรัพย์ที่จะมีการเปิดเสรีตั้งแต่วันที่ 1 ม.ค. 2555 เป็นต้นไป  ขณะเดียวกันธนาคารทหารไทย(TMB) ราคาหุ้นก็ขยับขึ้นแรง  ท่ามกลางมูลค่าการซือ้ขายที่หนาแน่นกว่าปกติ เพราะมีกระแสข่าวว่าจะมีธนาคารต่างประเทศเข้ามาซื้อหุ้น และอีกประเด็นคือ ธนาคารทหารไทยกำลังเจรจาขอซื้อพอร์ตสินเชื่อจากสถาบันการเงินแห่งหนึ่ง